ดาวโจนส์ปิดพุ่ง 320 จุด รับอีซีบีเตรียมขยายเวลาใช้ QE
ดัชนีดาวโจนส์ตลาดหุ้นนิวยอร์กปิดตลาดเมื่อคืนนี้ (22 ต.ค.) ดีดตัวสูงขึ้น เนื่องจากตลาดขานรับกับการแสดงความเห็นเรื่องแนวโน้มที่จะขยายมาตรการผ่อนคลายเชิงปริมาณของนายมาริโอ ดรากิ ประธานธนาคารกลางยุโรปในการประชุมนโยบายที่สิ้นสุดลงเมื่อวานนี้
23 ต.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์พุ่งขึ้น 320.55 จุด หรือ 1.87% ปิด (22 ต.ค.) ที่ 17,489.16 จุด, ดัชนี S&amp;P500 เพิ่มขึ้น 33.57 จุด หรือ 1.66% ปิดที่ 2,052.51 จุด และดัชนี NASDAQ ตลาดหุ้นนิวยอร์กปิดที่ 4,920.05 จุด เพิ่มขึ้น 79.93 จุด หรือ 1.65%
นายมาริโอ ดรากี ประธานธนาคารกลางยุโรป (ECB) ระบุเมื่อวานนี้ว่า ECB จะทำการทบทวนในเดือนธ.ค.เพื่อพิจารณาว่าจะมีการดำเนินการเพิ่มเติมหรือไม่เพื่อกระตุ้นเงินเฟ้อที่ยังคงอยู่ในระดับต่ำในขณะนี้  การแถลงดังกล่าวของนายดรากีมีขึ้น หลังจากที่ ECB ประกาศคงอัตราดอกเบี้ยที่ระดับต่ำเป็นประวัติการณ์เมื่อคืนนี้
นายดรากีกล่าวว่า ECB จะยังคงตรึงวงเงินซื้อพันธบัตรตามมาตรการผ่อนคลายเชิงปริมาณ (QE) ที่ระดับ 6 หมื่นล้านยูโรต่อเดือน และย้ำว่า ECB อาจตัดสินใจขยายเวลาการใช้มาตรการ QE ให้นานกว่าเดือนก.ย.2016 ที่กำหนดไว้ เพื่อกระตุ้นการขยายตัวของยูโรโซน และหนุนให้อัตราเงินเฟ้อเข้าใกล้ระดับ 2%
สำหรับข้อมูลเศรษฐกิจสหรัฐที่ได้มีการเปิดเผยเมื่อคืนที่ผ่านมา ได้แก่ ยอดขายบ้านมือสองในเดือนก.ย.พุ่งขึ้นสู่ระดับ 5.55 ล้านยูนิต ซึ่งเป็นระดับสูงสุดเป็นอันดับ 2 ในรอบ 8 ปี  ยอดขายบ้านที่ทะยานขึ้นได้รับผลบวกจากอัตราดอกเบี้ยที่ระดับต่ำ และอุปสงค์ในตลาด
ขณะที่จำนวนผู้ขอรับสวัสดิการว่างงานครั้งแรกในสัปดาห์ที่แล้ว เพิ่มขึ้น 3,000 ราย สู่ระดับ 259,000 ราย แต่ต่ำกว่าที่นักวิเคราะห์คาดการณ์ไว้ที่ระดับ 265,000 ราย ตัวเลขดังกล่าวต่ำกว่าระดับ 300,000 รายเป็นเวลามากกว่า 6 เดือนแล้ว ซึ่งเป็นระยะเวลายาวนานที่สุดในรอบกว่า 40 ปี และเป็นสัญญาณบ่งชี้ว่าตลาดแรงงานมีความแข็งแกร่ง
หุ้นแมคโดนัลด์ พุ่ง 8.12% แตะ 110.87 ดอลลาร์ ภายหลังจากที่บริษัทได้รายงานรายได้รายไตรมาสที่สูงกว่าคาดการณ์ เนื่องจากดีมานด์ที่ฟื้นตัวขึ้นในจีน